b"\n_START_ARTICLE_\nEdvard Rusjan\n_START_SECTION_\n\xc5\xbdivljenje in delo\n_START_PARAGRAPH_\nRusjan je bil prvi slovenski letalec. Prvi\xc4\x8d je poletel na podro\xc4\x8dju Malih Rojc v okolici Gorice 25. novembra 1909 z dvokrilnim letalom lastne konstrukcije EDA I, ki ga je zgradil skupaj s svojim bratom Josipom Rusjanom-Pepijem na Vipavskem. Po njem je poimenovano Letali\xc5\xa1\xc4\x8de Edvarda Rusjana Maribor, poleg tega pa tudi gori\xc5\xa1ki aeroklub._NEWLINE_Edvardov o\xc4\x8de Franc Rusjan je bil gori\xc5\xa1ki Slovenec, mati Grazia Cabas pa je prihajala iz furlanske Medeje. Dru\xc5\xbeina se je zaradi o\xc4\x8detovega dela preselila v Trst, tam pa se je junija 1886 rodil sin Edvard._NEWLINE_Edvard se je ukvarjal tudi s kolesarstvom, nad takrat bujno rojevajo\xc4\x8dim se letalstvom pa ga je leta 1905 navdu\xc5\xa1ila strokovna literatura s tega podro\xc4\x8dja. Njegovo navdu\xc5\xa1enje se je odra\xc5\xbealo v ustvarjanju, kakr\xc5\xa1na je njegova prva letalska maketa iz kartona in palic bambusa po imenu Papirnata vragolija, ki je nastala v o\xc4\x8detovi delavnici pod velikim Edvardovim napisom\xc2\xa0\xc2\xbbFabrique technique d'aeroplans Rusjan\xc2\xab. Isto navdu\xc5\xa1enje ga je vodilo tudi na sre\xc4\x8danje letalskih pionirjev 8. in 9. septembra 1909 v kraj Montichiara v bli\xc5\xbeini severnoitalijanske Brescie. Tam je od francoskega letalca Louisa Bleriota kupil motor znamke Anzani s 25 konjskimi mo\xc4\x8dmi, ki ga je njegov prej\xc5\xa1nji lastnik pred kratkim uporabil za prelet Rokavskega preliva._NEWLINE_Tekmovalno leto 1909, polno letalskih inovacij in tehni\xc4\x8dnih re\xc5\xa1itev ter tekmovanj v trajanju in dol\xc5\xbeini poletov, je bilo vro\xc4\x8de tudi za brata Edvarda in Josipa Rusjan. Izdelala sta namre\xc4\x8d svoje prvo letalo EDA I z dol\xc5\xbeino dvanajst metrov in razponom dveh kril 8 metrov. Prvi polet s tem letalom se je zgodil novembra tega leta, na vi\xc5\xa1ini 2 metrov in z dol\xc5\xbeino 60 metrov; \xc5\xbee 29. novembra 1909 v poletu pri Malih Rojcah v Gorici pa se letalo ni dotaknilo tal 600 metrov. Edvard je nato v za\xc4\x8detku decembra dosegel vi\xc5\xa1ino 12 metrov. Pomembnost tega dejanja zavoljo primerjanja z njunimi sodobniki v ZDA in najbolj razvitih dr\xc5\xbeavah Zahodne Evrope ni v dimenzijah ali trajanju poleta, pa\xc4\x8d pa ob razmi\xc5\xa1ljanju v okvirih njunega prora\xc4\x8duna in drugih sredstev - bila sta namre\xc4\x8d na\xc4\x8drtovalca, konstruktorja in pilota obenem._NEWLINE_Delo se je nato nadaljevalo s trokrilcem EDA II, ki je nosilo mnoge tehni\xc4\x8dne izbolj\xc5\xa1ave, a je kon\xc4\x8dalo razbito. EDA III in br\xc5\xbe\xc4\x8das tudi EDA IV, sta bila dvokrilna zrakoplova, nadaljnji modeli pa so bili enokrilni. V veliko pomo\xc4\x8d delu bratov je bila njuna sestra Luiga Gigia, ki je \xc5\xa1ivala platna kril. Pod rokami Rusjanov je nadalje nastalo \xc5\xa1e \xc5\xa1est novih letal, medtem pa sta proizvodnjo preselila v lopo blizu Mirna, kjer sta na bli\xc5\xbenjih travnikih pred javnostjo preizku\xc5\xa1ala svoje stvaritve; na tem obmo\xc4\x8dju je kasneje nastalo tudi gori\xc5\xa1ko-mirensko letali\xc5\xa1\xc4\x8de._NEWLINE_Edvard je na prvi letalski prireditvi nastopil po uspe\xc5\xa1nih poskusih z EDO V in EDO VI 28. marca 1910. Slednja je nastopila tudi na mitingu 29. junija istega leta, tokrat je poletela 40 metrov visoko in preletela celotno mirensko polje._NEWLINE_Po izdelavi EDE VII je konstruktorjema zmanjkalo financ, takisto pa o\xc4\x8detovih prihrankov, zaradi \xc4\x8desar sta se neuspe\xc5\xa1no sku\xc5\xa1ala dokopati do finan\xc4\x8dne pomo\xc4\x8di v tujini. Naposled je 1910. leta Edvard na kolesarski dirki spoznal zagreb\xc5\xa1kega fotografa in poslovne\xc5\xbea Mihajla Mer\xc4\x87epa in ta mu je ponudil sodelovanje. Brata sta se zato preselila v Zagreb in se za\xc4\x8dela spogledovati s serijsko izdelavo in prodajo letal. Septembra 1910 je tako nastal prototip letala z motorjem Gnome, katerega mo\xc4\x8d je \xc5\xa1tela 50 konjev; njegovo letalo se je od tal lahko odlepilo po vsega 28 metrih in s tem postavilo svetovni rekord._NEWLINE_Brata sta se januarja 1911 odpravila na promocijsko turnejo po balkanskih mestih. Po uspe\xc5\xa1nem nastopu v Zagrebu sta se 8. januarja zna\xc5\xa1la v Beogradu, kjer je bilo vreme vetrovno tega in tudi naslednjega dne. Kljub temu in svarilom se je Edvard 9. januarja odlo\xc4\x8dil za polet. Vzletel je s polja v Donjem gradu pod Kalemegdanom in uspe\xc5\xa1no preletel zidove beograjske trdnjave, ter obletel \xc5\xbeelezni\xc5\xa1ki most na Savi. Publika je bila nad njegovim letenjem navdu\xc5\xa1ena, dokler ni njegovemu letalu mo\xc4\x8dan sunek zlomil krila, krilo je padlo v Savo, letalo pa je z Rusjanom posledi\xc4\x8dno strmoglavilo ob vzno\xc5\xbeje Kalemegdana, poleg tirov \xc5\xbeelezni\xc5\xa1ke proge. Edvard je utrpel hude po\xc5\xa1kodbe in umrl med prevozom v bolni\xc5\xa1nico. O tem dogodku je pisal srbski arhitekt in pisatelj Aleksandar Deroko v knjigi A ondak je letio jeroplan nad Beogradom. Rusjan je bil pokopan v Beogradu ob navzo\xc4\x8dnosti 14 tiso\xc4\x8d ljudi._NEWLINE_Zmago Jelin\xc4\x8di\xc4\x8d Plemeniti, predsednik Slovenske nacionalne stranke, je decembra 2005 vlo\xc5\xbeil pisno pobudo pri Vladi Republike Slovenije, da se dogovori z vlado tedanje Srbije in \xc4\x8crne gore o izkopu in prenosu trupla v Slovenijo.\n_START_SECTION_\nPoimenovanja\n_START_PARAGRAPH_\nPo njem se od 14. junija 2008 imenuje Letali\xc5\xa1\xc4\x8de Edvarda Rusjana v Mariboru._NEWLINE_Po njem se imenuje asteroid glavnega pasu 19633 Rusjan, odkrit 13. septembra 1999 na Observatoriju \xc4\x8crni Vrh._NEWLINE_Trgovsko in poslovno sredi\xc5\xa1\xc4\x8de Eda Center v Novi Gorici je posve\xc4\x8deno spominu na Rusjana."